Nous dame Beatrix, fame çay en arriers mons. Richar à Put, de Levier, chevalier, et Vauchier, ses fiz, par communal consentemant et pour nostre profit, non mie deceus ne menez par force, ne par paour, ne par boidie, façons savoir à touz... que, cum nous tenons en fié et en chasemant de la noble dame Lore, fame çay en arriers à noble baron Jeham, conte de Bourgoigne et signour de Salins, Aubert, li fil Gramaru, Perrenin Clopart, Fauconet, li filz Paris, Paris Cicaudain et Hugues, dit Gras de Boys, son fil, Vienet Crespaul, Seguin Ferveal, Villerme Rechaigne et Valnier, le fil Fervel, de Levier, lor et lor mès et lor tenemant, en accroissemant doudit fié, havons repris et reprenons de ladite dame: sus la Meserance un jornal de terre gaignable, es Tilles dous, ou Saucey sept, en l’Auteroie cinc, à pomier Chavanuns trois, ou pré Pain un et demie, ou champ Moutonier un, en la Voie dous et demie, en la roie de Huyens trois, en la Sauce un et demie, en Lutoois un et demie, en Rocherois un, en li combe de Lutiois dous et demie, en Laillier huit et demie, derrier chiés mons. Guion un, en essart Teillar dous, en la Valpillete dous, ou champ dou Puis dous, en la Bineri cinc et demie, en assart Aillay quatre septures de pré, es Tilles trois septures de pré, es Plains Quartier cinc septures, ensum le... champ des Tilles trois septures, es Sollaiges quatre, au pomier Chevanun une septure, en la combe Summa cinc septures, en la Roie trois septures, ou pré Catheronet trois septures, deçay des combes Garnier quatre septures, Renaut le Jugler et son mès, et quanque nos havons et tenons et poons et devons havoir à Livier et es apertenances en homes, en mès, en chams, en prés, en cens et en toutes autres choses, quel qu’eles soient. Et prometons à bone foy garder et maintenir ces choses contre toutes gens, franches et quittes de touz autres fiés; et prometons, per notre soirement fait corporelmant à ladite dame, que encontre ces choses devantdites ne vendrons, per nous ne per autruy; et renonçons par nozdiz soiremant à tout droit escript, de canon et de loys, par quoi l’on porroit venir encontre ces lettres et encontre cest fait, et je, lidiz Vachier, à l’exception de menour aige et au benefice de restitution enterainnemant. En tesmoignaige de laquel chose, nos, ladite Biautrix et Valchier, ses fiz, havons proié es honoraubles hommes à chapitre de l’iglise de Saint-Michiel de Salins que lour seaux meissent en ces lettres... Ce fut fait le diemanche de Pasques cluses, l’am de l’incarnation Nostre Signour qui corroit par mil CC sezante et onze.